আমার প্রথমে ধারণা হয়েছিল তিনি বুঝি নাস্তিক গোছের কেউ, কিন্তু ক্রমেই পরিষ্কার হয়ে গেল তিনি একজন কট্টর খ্রিস্টান ও ধর্মপ্রচারের সাথে তার সম্পর্ক রয়েছে। আমি তাকে জিজ্ঞেস করলাম, কোথায় এই ঘটনা ঘটে, বাংলাদেশে, আফগানিস্তানে? তিনি এর কোন উত্তর দিলেন না। অর্থাৎ তিনি কেবল অভিযোগটিই জানেন, স্থান সম্বন্ধে তার কোন ধারণা নেই। এরই মধ্যে তিনি আমাদের বিরুদ্ধে পুরনো কালের ‘নিষ্ঠুরতা ও বর্বরতা’ আধুনিক কালেও অনুসরণের অভিযোগ করে বসলেন। আমাদের পাশেই ছিলেন একজন টিনএজার শ্বেতাঙ্গ নারী। আমার কিছু বুঝে উঠার আগেই তিনি ভদ্রলোকের কথার তীব্র প্রতিবাদ করে বসলেন। তার কথা, তুমি এভাবে জেনারালাইজ করতে পার না, এটা ভারী অন্যায়। তিনি একজন ব্রিটিশ নাগরিক, বেড়াতে এসেছেন অস্ট্রেলিয়ায়। অন্য পুরুষ সহযাত্রীরা কেউ মুখ খুলেননি।